Настолна игра по българска книга грабна сърцата на родната аудитория – Пътуващите книги на Стара Загора
20.11.2018 20.11.2018 Олга Клисурова
Тя е дело на родния детски фантаст и на неговия екип и е частично базирана на изключително популярната му книга-игра „Голямото приключение на малкото таласъмче“, която е носител на 7 награди и номинации и до момента е продала над 10,000 броя в родината ни.
„Таласъмски истории“ е семейна кооперативна игра, в която играчите не се съревновават помежду си, а трябва да действат отборно, за да постигнат целта си. Вълшебният лабиринт от над 500 игрални полета е дело на известната българска художничка Мая Бочева. Той ще ви отведе на приключения из познати и непознати места в 4 игрови зони – Голямата планина, Дълбоката река, Тъмната пещера и Омагьосната гора. Целият проект включва още и 40 игрови карти, 33 специални предмета, 4 таласъмски карти, фигурки и зарчета, борд за отчитане на времето и дори автентична старинна монета и ювелирна торбичка от кадифе.
„Беше предизвикателство“ споделя нейният създател. „Трябваше да работим с 5 различни производителя, за да реализираме визията ми, така както исках. Доволен съм от крайния резултат. От години имах идея за този проект и ето, че най-после успяхме да го осъществим. Вдъхновяващо е да се види с каква ентусиазъм реагират родителите и децата.“
Никола Райков е роден на 21 юни 1981 г. в Стара Загора. Завършва информационни технологии в Чикаго, но силно разочарован от американския начин на живот и светоглед, веднага след дипломирането си се завръща в България. Автор е на първите по-рода си приказки-игри „Голямото приключение на малкото таласъмче“, „Още по-голямото приключение на малкото таласъмче“, „Добросъците“ и „Приказка от два свята“. Само за няколко години се превръща в един от най-популярните и обичани детски писатели на България, а книгите му се продават в многохилядни тиражи. Със своите приказки-игри печели над 10 награди и номинации, включително и най-престижната награда за детска литература в България „Константин Константинов“. Всичките му книги са налични свободно в електронен вид на сайта prikazka-igra.com